Document ID: 32007D0221

DEĊIŻJONI TAL-KUMMISSJONI
ta' l-4 ta' April 2007
li temenda d-Deċiżjoni tal-Kummissjoni 2003/249/KE fir-rigward ta' l-estensjoni taż-żmien għad-derogi temporanji minn certi dispożizzjonijiet tad-Direttiva tal-Kunsill 2000/29/KE dwar pjanti tal-frawli (Fragaria L.), intiżi biex jinżergħu, minbarra ż-żerriegħa, ġejjin miċ-Ċili
(notifikat bid-dokument numru C(2007) 1455)
(2007/221/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 2000/29/KE tat-8 ta' Mejju 2000 dwar miżuri protettivi kontra l-introduzzjoni u t-tixrid ta' organiżmi li huma ta' ħsara għall-pjanti jew għall-prodotti tal-pjanti fil-Komunità (1), b'mod partikolari l-Artikolu 15(1) tagħha,
Billi:
(1)
Skond id-Direttiva 2000/29/KE, xtieli tal-frawli (Fragaria L.), intiżi biex jinżergħu, għajr żrieragħ, li joriġinaw f'pajjiżi mhux Ewropej, minbarra pajjiżi tal-Mediterran, l-Awstralja, in-New Zealand, il-Kanada u l-istati kontinentali ta' l-Istati Uniti ta' l-Amerika, ma jistgħux, fil-prinċipju jiġu introdotti fil-Komunità. Madankollu, dik id-Direttiva tippermetti derogi minn dik ir-regola, iżda jrid ikun stabbilit li m'hemmx riskju ta' tifrix ta' organiżmi perikolużi.
(2)
Id-Deċiżjoni tal-Kummissjoni 2003/249/KE (2) tawtorizza lill-Istati Membri sabiex jipprovdu derogi temporanji minn ċerti dispożizzjonijiet tad-Direttiva tal-Kunsill 2000/29/KE dwar pjanti tal-frawli (Fragaria L.), intiżi biex jinżergħu, għajr żerriegħa, ġejjin miċ-Ċili.
(3)
Iċ-ċirkostanzi li jiġustifikaw dawn id-derogi għadhom validi u m'hemmx informazzjoni ġdida li turi l-ħtiega ta' revizjoni ta' kondizzjonijiet speċifiċi.
(4)
Għalhekk l-Istati Membri għandhom jiġu awtorizzati għal perjodu limitat ta' żmien li jippermettu d-dħul fuq it-territorju tagħhom ta' dawn il-pjanti taħt ċerti kondizzjonijiet speċifiċi.
(5)
Il-miżuri stipulati f'din id-Deċiżjoni huma konformi ma' l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-Deċiżjoni 2003/249/KE hija emendata kif ġej:
Fl-Artikolu 1, it-tieni paragrafu, il-punti li ġejjin (e) sa (h) huma miżjuda:
“(e)
l-1 ta' Ġunju 2007 sat-30 ta' Settembru 2007;
(f)
l-1 ta' Ġunju 2008 sat-30 ta' Settembru 2008;
(g)
l-1 ta' Ġunju 2009 sat-30 ta' Settembru 2009;
(h)
l-1 ta' Ġunju 2010 sat-30 ta' Settembru 2010.”
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 4 ta' April 2007.

Labels: 17
3
6
18
15